Fótbolti - Fín frammistaða ÍBV-stráka í Reykjaneshöllinni í 1 - 1 jafntefli gegn Fylki Sæþór Jóh með sitt fyrsta mark Fótboltastrákarnir okkar eru farnir að reima á sig skóna og í dag kl. 13 léku þeir í Reykjaneshöllinni gegn Fylkismönnum . Leikurinn var í heildina jafn , en Fylkismenn voru meira með boltann , því Eyjamenn héldi sig frekar aftarlega á vellinum og treystu meir á skyndisóknir . Byrjunarlið ÍBV var þannig skipað ( Skiptingar í sviga ) : Í fyrri hálfleik ógnaði ÍBV ekki Fylki neitt verulega ef undan eru skilin 2 hreint ágæt færi Steingríms Jóhannessonar sem virðist nú vera að ná sér af meiðslum þeim er héldu honum fjarri liðinu í fyrrasmar að mestu . Varnarleikurinn stóð af sér margar atlögur fylkismanna og ekki skemmdi fyrir góð frammistaða Hrafns markvarðar sem bjargaði nokkrum sinum mjög vel . Í þeim síðari bættu Eyjamenn nokkuð í sóknarleikinn og voru sóknarloturnar hættulegri en í þeim fyrri á sama tíma og Fylkismenn gátu ekki fundið leiðina í mark ÍBV . Athygli vakti innkoma Sæþórs Jóhannessonar , yngri bróður Steingríms , sem er hreint eldfljótur og ef einhver hélt að verk varnarmanna Fylkis yrði minni við að Steingrímur færi útaf í stað Sæþórs , var það hinn mesti misskilningur . Hann var mjög ógnandi og þegar rúm mínúta lifði af leiknum skoraði Sæþór skemmtilegt mark er sending kom frá hægri að nærstöng og sneiddi Sæþór boltann í ofarlega í nærhornið . Vissulega kærkomið að sjá til Sæþórs . Hinsvegar var ÍBV ekki lengi yfir því Fylkismenn jöfnuðu á lokasekúndunum Eyjamönnum til mikillar armæðu . Hinsvegar má segja að úrslitin 1 - 1 hafi verið sanngjörn þegar á heildina er litið . Leikurinn var vel leikinn en hann var stundum nokkuð harður og fékk einn leikmaður í hvoru liði að líta rauða spjaldið án aðvörunar , en hjá ÍBV var það Einar Hlöðver Sigurðsson sem fékk beint rautt fyrir olnbogaskot . Höfðu þeir Einar og Bjarni Hólm verið eins og kóngar í ríki sínu í miðri vörninni fram að þessu . Andri Ólafsson færði sig aftur í vörnina eins og við sáum svo oft síðasta sumar . Adólf Sigurjónsson spilaði allan leikinn í hægri bakverði og er alveg ljóst að þar er efnilegur drengur á ferð og stóð sig hreint príðilega í dag gegn erfiðum andstæðingum . Reynsla Péturs , Runólfs , Ian Jeffs , Andra og Atla á miðjunni var þung á metunum í þessum leik og fór svona allra mesti hrollurinn úr manni eftir að hafa misst Bjarnólf frá félaginu . Magnús Már Lúðvíksson var og í framlínunni og hann er alltaf líklegur þegar hann fær boltann og átti hann hreint ágætan leik . Hér á eftir að minnast á Bjarna Geir Viðarsson sem lék í vinstri bakverði og er þetta leikmaður sem er svona týpískt að maður gleymi að segja frá , en Bjarni gefur alltaf 100% í leikina og engin undantekning var á því í dag gegn þeim appelsínugulu . Bjarni Rúnar Einarsson kom inná fljótlega í síðari hálfleik fyrir Atla Jóhannsson og var þetta hans fyrsti leikur með ÍBV í vetur og náði hann ekki að setja svip sinn á leikinn en féll vel inn í baráttuglatt liðið í dag . Ég held að rétt sé að taka ofan fyrir strákunum og eru stuðningsmenn hvattir til að láta sjá sig á næstu leikjum í deildarbikarnum . Það var gaman að sjá til ÍBV í dag ! ....... bara ef þeir hefðu haldið hreinu ......... menn hvíla lúin bein í hálfleik Þessir spekingar létu sig ekki vanta í Reykjaneshöllina : Lúðvík , faðir Magnúsar Más , Maggi Gylfa og Guðni Kjartansson , landsliðsþjálfari U - 19